《送傅左司赴袁州》
宋代·释善珍

宜春古郡联荆渚，曩年尝梦公补处。
峥嵘老气横九州，直前莫补分外肤。
秋田旱渴思霖雨，君命敢徐宁畏暑。
击强鉏奸雷破柱，仰山古佛亦肯许。
州黉一记最奇古，机综远祖昌黎愈。
眼前琐尾相品署，知公千百未一取。
秋空仰瞻鸿鹄举，政恐是中有新句。
三年奏课返林坞，煮茶贺公公莫拒。

作者简介：释善珍（一一九四～一二七七《续补高僧传》补生绍兴甲寅，卒嘉定丁丑，误提前了一个甲子），字藏叟，泉州南安（今福建南安东）人，俗姓吕。年十三落发，十六游方，至杭，受具足戒。谒妙峰善公于灵隐，入室悟旨。历住里之光孝、承天，安吉之思溪圆觉、福之雪峰等寺。后诏移四明之育王、临安之径山。端宗景炎二年五月示寂，年八十四。有《藏叟摘稿》二卷。事见《补续高僧传》卷一一、《续灯正统》卷一一。　释善珍诗，以日本宽文十二年藤田六兵卫刊本（藏日本内阁文库）为底本，编为一卷。